《暮春雨中阮亭先生招同诸公集善果寺得曲字》
清代·吴雯

古寺城西隅，寺路直还曲。幽人此来往，渐与山僧熟。

煮茗石幢此，石鼎轻烟覆。一花余春荣，众阴长夏绿。

松深鹤唳静，竹动鸟飞速。人在一世间，光景如转烛。

宇宙旷无垠，何为自刺促。胜侣欣招邀，佳时值休沐。

名香风过院，仙梵雨垂屋。向晚孤霞明，白云傍檐宿。

苍苍林月上，世界明金粟。归途重回首，遥山寄遐瞩。

作者简介：（1644—1704）山西蒲州人，字天章，号莲洋。诗得王士祯揄扬，声名大噪。康熙十八年举博学鸿词，未中。有《莲洋集》。